fuglemælk
Fuglemælk er en slægt af løgplanter i aspargesfamilien. Der kendes ca. 213 arter, som er udbredt i Europa, Vestasien og Afrika, heraf næsten halvdelen i det sydlige Afrika. Fælles for dem er bl.a. de grundstillede blade og en endestillet klase med hvide blomster.
I Danmark forekommer to arter forvildet fra haver. De optræder især i skove og langs hegn og blomstrer i forsommeren. Nikkende fuglemælk (Ornithogalum nutans) har hængende blomster i en lang klase, mens kostfuglemælk (O. umbellatum) har oprette blomster i halvskærm.